b'\n_START_ARTICLE_\nOrdensr\xc3\xa5d\n_START_PARAGRAPH_\nOrdensr\xc3\xa5d er betegnelsen p\xc3\xa5 et utvalg som har til oppgave \xc3\xa5 vurdere kandidater for utnevnelse til en orden og ellers delta i administrasjonen av ordenen. I noen tilfeller kan ordensr\xc3\xa5det fungere som et instrument for politisk kontroll over ordensutnevnelser, i andre tilfeller kan ordensr\xc3\xa5det rekrutteres p\xc3\xa5 en slik m\xc3\xa5te at det sikrer uavhengighet. I noen ordener rekrutteres ordensr\xc3\xa5det fra ordensmedlemmenes reker. Kandidatene kan fremkomme gjennom nominasjonen \xc3\xa5pen for publikum eller etter forslag fra en avgrenset krets av tjenestemenn, politikere eller andre. I noen tilfeller kan ordensr\xc3\xa5det ogs\xc3\xa5 ha rett til selv \xc3\xa5 nominere._NEWLINE_I Norge ble et ordensr\xc3\xa5d innf\xc3\xb8rt for St. Olavs Orden som f\xc3\xb8lge av striden mellom kongemakten og regjeringen om ordensvesenet, og var opprinnelig et uttrykk for \xc3\xb8nske om st\xc3\xb8rre politisk kontroll over ordensutnevnelser. Ordensr\xc3\xa5det for St. Olavs Orden best\xc3\xa5r av fem personer, oppnevnt av stormesteren etter innstilling fra hoffsjefen. Den Kongelige Norske Fortjenstorden har et ordensr\xc3\xa5d p\xc3\xa5 tre personer: Hoffsjefen, protokollsjefen i Utenriksdepartementet og kansellisjefen i St. Olavs Orden.'